钦定古今图书集成/明伦汇编/氏族典/第218卷 > 罗璧
## 钦定古今图书集成/明伦汇编/氏族典/第218卷 > 罗璧

按《元史罗璧传》，“璧字仲玉，镇江人。父大义，为宋将。璧
年十三而孤，长从朱祀孙入蜀，累官武翼大夫，利州
西路马步军副总管。祀孙移荆湖，璧从之，至江陵。右
丞阿里海牙领军下江陵，璧从祀孙降，授宣武将军、
管军千户，招收淮军，讨歙寇有功，领本州安抚事。至
元五年，升明威将军、管军总管，镇金山。居四年，海盗”
屏绝，徙镇上海。督造海舟六十艘，两月而毕。十九年，
用丞相伯颜言，初通海道，漕运抵直沽，以达京城。立
运粮万户三，而以璧与朱清、张瑄为之。乃首部漕舟，
由海洋抵杨村，不数十日入京师。进怀远大将军、管
军万户，兼管海道运粮。二十四年加昭勇大将军。二
十五年升昭毅大将军、同知淮西道宣慰司事。请“两
淮荒闲之田给贫民耕垦，三年而后量收其入”，从之。
岁得粟数十万斛。升镇国上将军、海北海南道宣慰
使都元帅。大德三年，除饶州路总管，改广东道宣慰
使都元帅，除都水监，改正奉大夫。奉命括两淮屯田，
得疾，归镇江而卒，年六十六。子坤、载。